C 47/96
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
43. ragina Bosnijos ir Hercegovinos valdžios institucijas dėti daugiau pastangų kuriant bendrą regioninę rinką, kuri padėtų stiprinti integraciją Vakarų Balkanuose, ir sukurti bei užtikrinti laisvą asmenų, prekių, paslaugų ir kapitalo judėjimą regione, – tai svarbus žingsnis siekiant narystės ES; pabrėžia, kad visos Vakarų Balkanų regioninio ekonominio bendradarbiavimo schemos turėtų būti įtraukios ir priimtinos visoms šešioms šalims, užtikrinant lygiavertį bendradarbiavimą ir stiprinant tolesnį derinimą su ES standartais ir ES acquis; atsižvelgdamas į tai, išreiškia atsargų požiūrį į Atvirųjų Balkanų iniciatyvą, neapimančią visų šešių šalių, ir išreiškia įsitikinimą, kad ši iniciatyva turėtų būti grindžiama ES taisyklėmis ir turėtų prisidėti prie ES integracijos proceso;
44. primena, kad reikia priimti patobulintus valstybės lygmens teisės aktus dėl dujų ir elektros energijos, atsinaujinančiųjų energijos išteklių, energijos vartojimo efektyvumo ir klimato, kuriais būtų užtikrintas tvarus socialinis ir ekonominis perėjimas atsisakant anglių ir gerokai sumažintas energijos nepriteklius, taip pat reikia sustiprinti aplinkos ir gamtos apsaugą ir užmojus pereiti prie žaliosios ekonomikos suderinant aplinkos apsaugos teisės aktus ir priimant aplinkos apsaugos strategiją; primygtinai ragina Bosnijos ir Hercegovinos valdžios institucijas užtikrinti didesnį suderinamumą su ES klimato apsaugos ir energetikos standartais ir politikos tikslais, laikantis Europos žaliojo kurso ir Vakarų Balkanų žaliosios darbotvarkės;
45. ragina Bosniją ir Hercegoviną baigti rengti nacionalinio energetikos ir klimato srities veiksmų plano projektą atsižvelgiant į reikiamo masto 2030 m. energetikos ir klimato srities užmojus;
46. atkreipia dėmesį į tam tikrus teigiamus pokyčius aplinkos apsaugos srityje, kuriuos inicijavo vietos aplinkos ir pilietinės visuomenės organizacijos; primygtinai ragina Bosniją ir Hercegoviną gerbti savo piliečių raginimus apsaugoti upes, visų pirma, kai vykdomi infrastruktūros projektai, taip pat saugoti kitas viešąsias gėrybes;
47. reiškia susirūpinimą dėl toliau plėtojamų planų didinti anglių energijos gamybos pajėgumus; ragina dėti daugiau pastangų siekiant užtikrinti klimato kaitai atsparią ir tvarią energetikos pertvarką, grindžiamą atsinaujinančiaisiais energijos ištekliais, energijos vartojimo efektyvumu ir energijos rinkos integracija, nukreipiant investicijas ir teikiant paramą darbuotojams, kuriems reikia perkvalifikavimo; primygtinai ragina Bosnijos ir Hercegovinos institucijas atsisakyti naujų Kinijos finansuojamų anglimis kūrenamų elektros gamybos įrenginių, kurie prieštarauja ES taisyklėms dėl valstybės pagalbos ir šalies įsipareigojimams pagal Žaliąją darbotvarkę;
48. rekomenduoja viešąsias investicijas sutelkti į tvarius projektus, kuriais, visapusiškai pasinaudojant Vakarų Balkanų ekonomikos ir investicijų plano teikiamomis galimybėmis, skatinama socialinė rinkos ekonomika, sudaromos palankesnės sąlygos žaliajai ir skaitmeninei pertvarkai ir mažinama didelė oro tarša, be kita ko, tarpvalstybinėje aplinkoje; pabrėžia, kad reikia gerokai pagerinti ex ante poveikio aplinkai vertinimus, prasmingai įtraukiant vietos bendruomenes, pilietinę visuomenę ir nepriklausomus ekspertus, kad būtų padidintas skaidrumas, ir pabrėžia, kad reikia veiksmingiau vykdyti baudžiamąjį persekiojimą už nusikaltimus aplinkai;
49. pabrėžia, kad svarbu gerbti Bosnijos ir Hercegovinos suverenitetą įgyvendinant infrastruktūros projektus Bosnijoje ir Hercegovinoje, visų pirma projektus, kuriuose dalyvauja trečiųjų šalių įmonės;
Teisinė valstybė
50. pabrėžia, kad teisinės valstybės ir teismų reformos yra demokratinių pokyčių, kuriais užtikrinamas teisinis tikrumas, skaidrumas, teisė kreiptis į teismą ir nediskriminavimas, pagrindas;
51. ragina imtis skubių veiksmų siekiant kovoti su plačiai paplitusiu selektyviu teisingumu, valstybės užvaldymu, nepotizmu, kronizmu, aukšto lygio korupcija ir nusikaltėlių įsiskverbimu ir, be kita ko, tuo tikslu atnaujinti (ir to ilgai laukta) teisės aktus dėl teismų sąžiningumo, turto patikrinimų, interesų konfliktų, viešųjų pirkimų, galimybės susipažinti su informacija, liudytojų apsaugos ir valstybės įmonių restruktūrizavimo; pakartoja, kad reikia skubiai visoje Bosnijoje ir Hercegovinoje vykdyti teismų reformą, kad būtų pagerintas teisminių institucijų profesionalumas ir sąžiningumas, atsižvelgiant į 14 pagrindinių prioritetų ir 2019 m.
Priebe ataskaitos rekomendacijas, užtikrinti visišką jų institucinį ir finansinį nepriklausomumą, sumažinti didelį neišnagrinėtų bylų skaičių ir stiprinti teisminių institucijų veikėjų veiklos stebėseną; apgailestauja, kad politines ir teisėjų pareigas einantys asmenys trukdo vykdyti tokią reformą;